Seniorrådet i Gentofte Kommune

# Referat fra Seniorrådets møde den 15. december 2021

**Til stede:** Inger Hee**,** Alf Wennevold, Preben Bildtoft, Susi Alsfelt Riise-Knudsen, Mona Gøthler, Susanne Borch, Per Bjarvin og Else Ørsted

**Fra Kommunalbestyrelsen:** Anne Hjorth. Afbud fra Bente Frimodt-Møller og Per Bruhn Andersen

**Fra Social & Sundhed:** Helene B. Rasmussen, Sophie Harms og Karl Bøtker (ref.)

1. **Godkendelse af referat fra sidste møde**

Referatet blev godkendt med følgende til punkt 3, sidste afsnit: Seniorrådet foreslog der blev foretaget en evaluering af, hvordan den nuværende kollektive trafik tilgodeser transport af ældre borgere. Rådet anbefalede samtidig, at det kommende Seniorråd tager dette op på et at sine førstkommende møder.

1. **Opgaveudvalg – status på arbejdet**

Inger Hee orienterede om, at der ved dette årsskifte ikke er så mange aktive opgaveudvalg. En række opgaveudvalg har afsluttet deres arbejde før valget, mens nogle påbegynder arbejdet fra 2022.

Inger Hee orienterede i den forbindelse om, at opgaveudvalget om fremtidens boligformer har holdt sit seneste møde den 1. december 2021. Af referaterne fra opgaveudvalget har det klart fremgået, at der lægges op til at det er private, og ikke Kommunen, der bør varetage opgaven med at opføre boliger. Helene B. Rasmussen oplyste, at forvaltningen vil orientere det nye Seniorråd om resultaterne af opgaveudvalgets arbejde på et af de første møder i 2022.

Inger Hee orienterede endvidere om de kommende opgaveudvalg, der begynder deres arbejde i 2022. Det drejer sig bl.a. om opgaveudvalget om fremtidens velfærdsløsninger, hvor Susi Alsfelt Riise-Knudsen havde meldt sig som interesseret borger, samt et opgaveudvalg om erhvervspolitisk strategi og et om Byens Rum.

Helene B. Rasmussen oplyste, at udpegningen af medlemmer til de kommende opgaveudvalg er forsinket, men at medlemmerne forventes udpeget i begyndelsen af det nye år.

Alf Wennevold fandt det vigtigt at inddrage seniorer i de opgaveudvalgenes arbejde, hvor det er relevant for denne aldersgruppe.

Inger Hee anbefalede, at det nye Seniorråd holder fokus på opgaveudvalgenes arbejde.

1. **Ombygning af Rygårdcentret**

Helene B. Rasmussen orienterede om, at den demografiske udvikling med flere ældre i de kommende år giver et stigende behov for plejeboliger med fast personale. Da Gentofte Kommune er næsten helt udbygget, er det meget vanskeligt at finde nye grunde til opførelse af nye plejeboliger. Kommunen ønsker i stedet at ombygge Kastanjelunden, der er en del af Rygårdcentret, og som i dag har 62 plejeboliger med hjemmehjælp, til 62 plejeboliger med fast personale. Kommunalbestyrelsen har i december 2021 vedtaget ombygningen, og samtidig afsat 8,2 mio. kr. til byggeprogram, forundersøgelser og projektering m.v. Selve ombygningen forventes at finde sted i 2024. Da der vil blive tale om en gennemgribende ombygning, vil Kastanjelundens beboere blive genhuset i Kommunen.

Sophie Harms oplyste, at Rygårdcentrets beboer-/pårørenderåd løbende vil blive informeret om projektet, ligesom der løbende vil kunne ses skriftlig information om projektet i Rygårdcentret.

Seniorrådet tog orienteringen til efterretning og fandt det glædeligt, at Kommunen iværksætter ombygningen.

1. **Meddelelser fra medlemmerne, herunder status på medlemmers opgaver**

Alf Wennevold oplyste, at han havde været til beboer-/pårørenderådsmøde i Holmegårdsparken, hvor stort set alle medlemmer var nye. Holmegårdsparken har fået en ny viceforstander. Endelig oplyste han, at der var minimalt sygefravær hos personalet.

Susi Alsfelt Riise-Knudsen oplyste, at hun havde deltaget i et møde i Gentofte - fri for tyveri, der vil afholde et større borgermøde i marts 2022.

Helene B. Rasmussen oplyste, at Kommunen har udarbejdet vagtplaner over jul og nytår til varetagelse af opgaver på ældreområdet. Det er forventningen, at planerne vil holde, medmindre der kommer væsentlig flere sygemeldinger end estimeret.

Sophie Harms oplyste, at nogle plejehjem p.t. har udfordringer med coronasmitte, mens andre ikke oplever smitte. Situationen skifter fortløbende. På alle plejehjem opfordres medarbejderne til at lade sig teste regelmæssigt.

Per Bjarvin orienterede om, at han havde deltaget i møde i Nymosehaves beboer-/pårørenderåd. Rådet har fået ny formand. Per Bjarvin havde også deltaget i møde i Tilgængelighedsforummet, der blev afholdt telefonisk. Forummet har haft en del opgaver at se til, og der er bevilget midler til mange gode projekter.

Mona Gøthler orienterede om, at en hjemmeboende borger, der fik leveret mad fra en leverandør i Roskilde, havde haft stor ros til madens kvalitet. Med hensyn til Kostrådet oplyste hun, at hun og Gitte Mikkelsen gerne vil deltage fra det nye Seniorråd, og spurgte om hvornår Kostrådet genoptager sine møder. Helene B. Rasmussen oplyste, at hun ville kontakte Tina Roikjer Køtter herom.

Mona Gøthler spurgte endvidere til Seniorrådets budget. Helene B. Rasmussen oplyste, at rådets midler i 2021 er anvendt til dækning af rådets almindelige udgifter og til afholdelse af seniorrådsvalget. Forvaltningen vil på et af de første møder i 2022 orientere om budgettet for dette år.

Susanne Borch oplyste, at hun havde deltaget i møde i Egebjergs beboer-/pårørenderåd. Dette plejehjem oplever ikke smitte p.t.

Inger Hee ville gerne benytte lejligheden til at ønske de nyvalgte medlemmer tillykke med valget, og ønske det nye råd alt godt. Endelig takkede hun alle for et rigtig godt samarbejde og for mange hyggelige stunder.

1. **Eventuelt**

Per Bjarvin oplyste, at han havde været glad for sit arbejde i Seniorrådet de sidste 12 år, hvor han nu ophørte som medlem. Han takkede alle for godt samarbejde gennem årene.

Alf Wennevold ønskede at give Inger Hee en personlig tak for hendes væremåde som formand og for et godt samarbejde gennem årene.

Susanne Borch ønskede også at takke Inger Hee for at kæde rådets medlemmer godt sammen og anspore medlemmerne til at yde et godt arbejde.